बहरहाल साढ़े चार महीने बाद यह सरकार विदा हो गई। बीएसपी के तकरीबन सारे विधायक बिक गए, लेकिन कांशीराम और मायावती अकेले नहीं पड़े. उनके पास विधायक नहीं थे, लेकिन जनता थी। बल्कि इस दौर में कांशीराम ने कहना शुरू किया कि राज्य और केंद्र में जितनी अस्थिर सरकारें बनेंगी, बहुजन आंदोलन को उतना ही ज्यादा फायदा होगा. बाद में वक्त ने उन्हें सही साबित किया। इसी बीच मैंने हाइस्कूल पास कर लिया. जीआइसी समथर में ही 11वीं में दाखिला हो गया. इस दौरान एक अप्रिय घटना घटी. पूरा घटनाक्रम कुछ इस तरह था। पास के कस्बे मोठ के आसपास के गांवों के कुछ दलित लडक़ों ने भी 11वीं में दाखिला लिया। ये लडक़े दलितों की पारंपरिक छवि से थोड़ा अलग थे. वे पढऩे में बहुत तेज तो नहीं थे, लेकिन सिर उठाकर चलते थे. अच्छे कपड़े पहनते थे. खामखां किसी से दबते नहीं थे और जरूरत पडऩे पर मुंहजोर हो जाते थे. ये लोग मोठ से समथर तक 15 किमी का सफर कर बस से आना जाना करते थे. कुल मिलाकर यह था कि आप उन्हें अनदेखा नहीं कर सकते थे। एक दिन अचानक मैंने देखा कि कॉलेज में लड़कों के दो गुटों में लड़ाई हो रही है. जल्द ही लड़ाई एक तरफा हो गई. गुर्जर और परिहार समुदाय के लडक़ों ने दलित समुदाय के इन लडक़ों को पीटा और खदेड़ दिया. घटना के बाद बीच-बचाव हुआ और किसी को कॉलेज नहीं छोड़ना पड़ा. दलित लड़के भी कॉलेज आते रहे, लेकिन अब वे पहले की तरह अलग से नोटिस नहीं किए जाते थे. इस घटना ने मन पर बड़ा कसैला असर छोड़ा, लेकिन समय के साथ मैं और बहुत से लोग इसे भूल सा गए।